TiMalo | Bad Boys II : Réji vé menné Àn nan bal\nLe 29 octobre 2020An Kreyol, An zyé an mwen,\nYè sété jouné a kréyòl é anviré gadé on vidéyo ki sé on ti mòso adan “Bad Boys II” mofrazé an kréyòl ayisyen. Adan pawti-lasa, ni on jenn gason non a-y sé Réji ka vin chèché Àn, fi a misyé Burnett pou fè-y sòti. Misyé Burnett ka mèt sa sèk asi tigason-la.\nAn ri plen vant an-mwen ! Wadi Mawtin Lawrence toujou palé kréyol tout vi a-y. Apré an byen ri, an ay gadé ka moun ka di asi vidéyo-la. An konstaté ni plen moun ka touvé kréyòl ka rann sèn-la pi komik, pi entérésan.\nMen on lidé di mwen a-y gadé kijan vèwsyon orijinal yé. Sé la an konstaté apa yenki kréyòl-la ki ka rann sèn-la komik é entérésan. Sé piplis, jan yo adapté tèks-la, pou i ka sanm nou, ki ka fè i osi déman.\nKidonk an chèché a vwè kijan fransé adapté menm sèn-la, é an pé di MoviesInCreole fò menm !\n1. Lontan mwens jiré\nAdan orijinal-la, i ni enpé “motherfucker” oben “fuck” sé kréyolopal pa viré mèt. Pou mwen yo té ni rézon. Fransé chwazi mofrazé yo an “putain” oben “bòwdèl” é an ka touvé sa pa ka tèlman menné on biten an plis, davwa sé komédyèn-la ja ka montré, tousèl tousèl a-yo, kijan yo ka mèt présyon asi Réji.\n2. Kimoun ki Ludacris ?\nFransé pa dwèt konnèt aki misyé, davwa adan pawti a Wil Smith, yo ranplasé-y pa “Snoup Dòg”. Yo té oblijé maké ondòt tèks a rap, ki finalman pa ni ayen a vwè é mizik-la ou ka tann-la adan fim-la.\nSé ayisyen-la té pisimé chanjé tout sékans-la. Kidonk ou ka tann ”Mandela” dépi koumansman a sèn-la. Kifè i ka konparé fòm a tèt a tiboug-lé épi on misil 727 avan i chanté asi ton a mòso-la.\n3. Mistè Klin\nLa ankò, Fransé éséyé rèspèté tèks orijinal-la, men Ayisyen pran ondòt direksyon. Yo chwazi pran référans a ”Mistè Klin” (Gwadloup, nou konnèt-li pou “Monsieur Propre”) pou di an kijan Misyé Bénèt paré a pliché tiboug-la si i pa menné Àn viré a dizè.\nTotal : Chalviraj, apa Mofrazaj\nTravay-la sa ka montré-w kijan, si ou vé mèt on tèks an kréyòl ou pé pa yenki pran chak mo épi chalviré-yo. Menm ou té ké senplèman fè tèks-la paké jan nou ka palé, ka manké-w ankò. Mèt on tèks an kréyòl a pa yenki di, jan nou ka di, sé osi fè jan nou ka fè.\nApré MoviesInCreole fè travay-lasa, ou pa ka gadé on sèn épi twa Mériken, ou ni vréman lenprésyon ou ka gadé on sityasyon avè twa Ayisyen. Kidonk an santi mwen ka pran plis lapenn a Réji adan vèwsyon kréyòl-la. Anmenmdètan, an rèkonnèt on lankòlè ki ka sanm tan-nou : adan-y ni jé di mo, ni biten ègzajéré ki ka fè-w ri… lè a pa vou yo ka pran dèyè-y !\nSonjé ba MoviesInCreole on fòs. Yo ni on paj enstagram, on paj Fésbouk é o chanèl Youtub.\nSi ou vé konparé sé twa vèwsyon-la voumenm a-w, mi vèwsyon orijinal-la :\nVèwsyon fransé-la :